作者:白居易
標題:和微之詩二十三首：和寄樂天
內容:賢愚類相交，人情之大率。然自古今來，幾人號膠漆。近聞屈指數，元某與白乙。旁愛及弟兄，中權避家室。松筠與金石，未足喻堅密。在車如輪轅，在身如肘腋。又如風雲會，天使相召匹。不似勢利交，有名而無實。頃我在杭歲，值君之越日。望愁來儀遲，宴惜流景疾。坐耀黃金帶，酌酡赬玉質。酣歌口不停，狂舞衣相拂。平生賞心事，施展十未一。會笑始啞啞，離嗟乃唧唧。餞筵才收拾，徵棹遽排比。後恨苦綿綿，前歡何卒卒。居人色慘澹，行子心紆鬱。風袂去時揮，雲帆望中失。宿酲和別思，目眩心忽忽。病魂黯然銷，老淚淒其出。別君只如昨，芳歲換六七。俱是官家身，後期難自必。